สรรพสามิตเมินโดนฟ้องแสตมป์เสีย
กรมสรรพสามิตเมินบริษัทบุหรี่ฟ้องคืนอากรแสตมป์เสีย 3,000 ล้าน
30 พ.ค. 2561

กรมสรรพสามิตเมินบริษัทบุหรี่ฟ้องคืนอากรแสตมป์เสีย 3,000 ล้าน
นายณัฐกร อุเทนสุต ผู้อำนวยการสำนักแผนภาษี กรมสรรพสามิต เปิดเผยว่า กรมอยู่ระหว่างการพิจารณาข้อเรียกร้องของผู้นำเข้าบุหรี่ต่างประเทศ เพื่อขอคืนภาษี จากแสตมป์ที่เสียหายจากการผลิต ซึ่งบังคับใช้ทั้งกับผู้นำเข้าบุหรี่และผู้ผลิตในประเทศเหมือนกัน หากให้คืนภาษีผู้ประกอบการภายในประเทศจะได้คืนน้อยกว่า ซึ่งอาจจะทำให้เกิดความไม่เป็นธรรม โดยผู้นำเข้าต่างประเทศอ้างว่ามีแสตมป์ที่เสียหายจากการผลิตบุหรี่ทั้งระบบปีละ 3,000 ล้านบาท
นายณัฐกร กล่าวว่า หากผู้นำเข้าบุหรี่ต่างประเทศไม่พอใจและจะฟ้องกรมสรรพสามิต ก็เป็นสิทธิที่ทำได้ ซึ่งกรมสรรพสามิตมั่นใจว่าไม่ได้ทำผิดกฎหมาย เพราะบังคับใช้เหมือนกันหมดทั้งผู้นำเข้าและผู้ผลิตในประเทศ ไม่ได้เลือกปฏิบัติกับผู้ประกอบการรายใดรายหนึ่ง และการนำแสตมป์ไปผลิตและติดในต่างประเทศและเกิดความเสียหายก็เป็นเรื่องที่พิสูจน์ได้ยาก
ทั้งนี้ กฎหมายกรมสรรพสามิตที่ระบุว่า ผู้เสียภาษีไม่ต้องเสียภาษีบุหรี่ที่ไม่ควรต้องเสีย จะเป็นกรณีที่มีการเสียภาษีไว้เกินเพราะคำนวณที่ผิดพลาด แต่ไม่เกี่ยวกับสูญเสียแสตมป์จากกระบวนการผลิตบุหรี่